РЕГЛАМЕНТ ЗА ИЗПЪЛНЕНИЕ (ЕС) 2020/1361 НА КОМИСИЯТА

от 30 септември 2020 година

за изменение на Регламент за изпълнение (ЕС) 2018/2019 по отношение на определени растения за засаждане от вида Malus domestica с произход от Сърбия и определени растения за засаждане от видовете Acer japonicum Thunberg, Acer palmatum Thunberg и Acer shirasawanum Koidzumi с произход от Нова Зеландия

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕС) 2016/2031 на Европейския парламент и на Съвета от 26 октомври 2016 г. за защитните мерки срещу вредителите по растенията, за изменение на регламенти (ЕС) № 228/2013, (ЕС) № 652/2014 и (ЕС) № 1143/2014 на Европейския парламент и на Съвета и за отмяна на директиви 69/464/ЕИО, 74/647/ЕИО, 93/85/ЕИО, 98/57/ЕО, 2000/29/ЕО, 2006/91/ЕО и 2007/33/ЕО на Съвета (1), и по-специално член 42, параграф 4, първа и трета алинея от него,

като има предвид, че:

(1) Въз основа на предварителна оценка на риска, с Регламент за изпълнение (ЕС) 2018/2019 на Комисията (2) е изготвен списък на високорисковите растения, растителни продукти и други обекти.

(2) С Регламент за изпълнение (ЕС) 2018/2018 на Комисията (3) се установяват конкретни правила относно процедурата за извършване на оценката на риска, посочена в член 42, параграф 4 от Регламент (ЕС) 2016/2031, по отношение на тези високорискови растения, растителни продукти и други обекти.

(3) След предварителна оценка на риска 35 растения за засаждане с произход от всички трети държави бяха включени в приложението към Регламент за изпълнение (ЕС) 2018/2019 като високорискови растения. Сред тях фигурират растенията от родовете Malus Mill. и Acer L.

(4) На 31 юли 2019 г. Сърбия подаде до Комисията искане за износ за Съюза на невкоренени присадени растения за засаждане на възраст между една и две години, във вегетативен покой, принадлежащи към вида Malus domestica. Искането беше подкрепено със съответното техническо досие.

(5) На 13 май 2020 г. Европейският орган за безопасност на храните („Органът“) публикува научно становище относно оценката на риска от стоката, състояща се от растения от вида Malus domestica с произход от Сърбия (4). Той идентифицира Erwinia amylovora като вредител от значение за посочените растения за засаждане, направи оценка на мерките за намаляване на риска, описани в досието за този вредител, и оцени вероятността растенията да са свободни от него.

(6) Въз основа на това становище фитосанитарният риск от въвеждането в Съюза на невкоренени присадени растения за засаждане на възраст между една и две години, във вегетативен покой, принадлежащи към вида Malus domestica, с произход от Сърбия се счита за сведен до приемливо равнище, при условие че се прилагат подходящи мерки за намаляване на риска, свързан с вредителите по посочените растения за засаждане. Тъй като тези съответни мерки са предвидени в точка 9 от приложение X към Регламент за изпълнение (ЕС) 2019/2072 на Комисията (5), посочените растения за засаждане не следва повече да се считат за високорискови и следва да бъдат заличени от приложението към Регламент за изпълнение (ЕС) 2018/2019.

(7) На 29 август 2019 г. Нова Зеландия подаде до Комисията искане за износ за Съюза на невкоренени присадени растения за засаждане на възраст между една и три години, във вегетативен покой, без листа, принадлежащи към видовете Acer japonicum Thunberg, Acer palmatum Thunberg и Acer shirasawanum Koidzumi. Искането беше подкрепено със съответното техническо досие.

(8) На 20 май 2020 г. Органът публикува научно становище относно оценката на риска от стоката, състояща се от растения за засаждане от рода Acer spp. от Нова Зеландия (6). Той посочи Eotetranychus sexmaculatus, Meloidogyne fallax, Oemona hirta и Platypus apicalis като вредители от значение за посочените растения за засаждане, направи оценка на мерките за намаляване на риска, описани в досието за тези вредители, и оцени — за всеки един от свързаните със стоката вредители — вероятността тя да е свободна от него.

(9) Въз основа на това становище фитосанитарният риск от въвеждането в Съюза на невкоренени присадени растения за засаждане на възраст между една и три години, във вегетативен покой, без листа, принадлежащи към видоветеAcer japonicum Thunberg, Acer palmatum Thunberg и Acer shirasawanum Koidzumi, с произход от Нова Зеландия се счита за сведен до приемливо равнище, при условие че се прилагат подходящи мерки за намаляване на риска, свързан с вредителите по посочените растения за засаждане. Тъй като такива съответни мерки са предвидени в Регламент за изпълнение (ЕС)2020/… на Комисията (7), посочените растения за засаждане не следва повече да се считат за високорискови и следва да бъдат заличени от приложението към Регламент за изпълнение (ЕС) 2018/2019.

(10) С цел спазване на задълженията на Съюза, произтичащи от Споразумението на Световната търговска организация за прилагането на санитарни и фитосанитарни мерки (8), вносът на тези стоки следва да бъде възобновен във възможно най-кратък срок. Поради това настоящият регламент следва да влезе в сила на третия ден след деня на неговото публикуване.

(11) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Изменение на Регламент за изпълнение (ЕС) 2018/2019 Приложението към Регламент за изпълнение (ЕС) 2018/2019 се изменя в съответствие с приложението към настоящия регламент.

Член 2 Влизане в сила Настоящият регламент влиза в сила на третия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 30 септември 2020 година. За Комисията Председател Ursula VON DER LEYEN

(1) ОВ L 317, 23.11.2016 г., стр. 4.

(2) Регламент за изпълнение (ЕС) 2018/2019 на Комисията от 18 декември 2018 г. за изготвяне на временен списък на високорискови растения, растителни продукти или други обекти по смисъла на член 42 от Регламент (ЕС) 2016/2031, както и списък на растения, за чието въвеждане в Съюза не се изискват фитосанитарни сертификати по смисъла на член 73 от посочения регламент (ОВ L 323, 19.12.2018 г., стр. 10).

(3) Регламент за изпълнение (ЕС) 2018/2018 на Комисията от 18 декември 2018 г. за установяване на конкретни правила относно процедурата за извършване на оценката на риска на високорискови растения, растителни продукти и други обекти по смисъла на член 42, параграф 1 от Регламент (ЕС) 2016/2031 на Европейския парламент и на Съвета (ОВ L 323, 19.12.2018 г., стр. 7).

(4) Група на ЕОБХ по растително здраве, 2020 г. Scientific Opinion on the commodity risk assessment of Malus domestica plants from Serbia („Научно становище относно оценката на риска от стоката, състояща се от растения от вида Malus domestica от Сърбия“). EFSA Journal (Бюлетин на ЕОБХ) 2020;18(5):6109, 53 стр. https://doi.org/10.2903/j.efsa.2020.6109

(5) Регламент за изпълнение (ЕС) 2019/2072 на Комисията от 28 ноември 2019 г. за установяване на еднакви условия за изпълнението на Регламент (ЕС) 2016/2031 на Европейския парламент и на Съвета за защитните мерки срещу вредителите по растенията, за отмяна на Регламент (ЕО) № 690/2008 на Комисията и за изменение на Регламент за изпълнение (ЕС) 2018/2019 на Комисията (ОВ L 319, 10.12.2019 г., стр. 1).

(6) Група на ЕОБХ по растително здраве, 2020 г. Scientific Opinion on the commodity risk assessment of Acer spp. plants from New Zealand („Научно становище относно оценката на риска от растенията от рода Acer spp. от Нова Зеландия“). EFSA Journal (Бюлетин на ЕОБХ), 2020; 18(5): 6105. https://doi.org/10.2903/j.efsa.2020.6105

(7) Регламент за изпълнение (ЕС) 2020/XXX на Комисията от 30 септември 2020 г. за изменение на Регламент за изпълнение (ЕС) 2020/1213 по отношение на фитосанитарните мерки за въвеждането в Съюза на определени растения за засаждане от видовете Acer japonicum Thunberg, Acer palmatum Thunberg и Acer shirasawanum Koidzumi с произход от Нова Зеландия (вж. страница … от настоящия брой на Официален вестник).

(8) Споразумение на Световната търговска организация за прилагането на санитарни и фитосанитарни мерки, https://www.wto.org/english/tratop_e/sps_e/spsagr_e.htm